钦定古今图书集成/历象汇编/庶征典/第007卷 > 《唐李德裕穷愁志》 > 《祥瑞》
## 钦定古今图书集成/历象汇编/庶征典/第007卷 > 《唐李德裕穷愁志》 > 《祥瑞》

夫天地万物异于常者，虽至美至丽，无不为妖，睹之
宜先戒惧，不可以为祯祥。何以言之？桓灵之世多鸾
凤，丘坟之上生芝草，神仙之物食之，上可以凌倒景，
次可以保永年，生于丘坟，岂得为瑞？若以孝思所致，
则瞽瞍之墓，曾晳之坟，宜生万枝矣。何者为仁孝之
瑞？唯甘露降于松柏，皓鹿素乌，驯扰不去，皆有皓素
“之色，足表幽明之感。”贞元中，余在瓯越，有隐者王遇，
好黄冶之术，暮年有芝草数十茎，产于丹灶之前，逾
月而遇病卒。齐中书抗有别业生芝草百馀茎，数月
而中书去世。又馀姚守卢君名从，在郡时有芝草生
于督邮屋梁上。其岁卢君为叛将栗锽所害，置遗骸
于屋梁之下。并耳目所验，非自传闻。由是而言，则褒
姒、骊姬，皆为国妖，以祸周、晋；《绿珠》《窈娘》，皆为家妖，以
灾乔、石，不可不察也。又“黄河清而圣人生”，征应不在
于当世明矣。柳谷、元石为魏室之妖，启将来之端，亦
不可不察也。是以宜先戒惧，以消《桑谷》雉雊之变耳。